CELEX: 32015R1832
Language: bg
Date: 2015-10-12 00:00:00
Title: Регламент (ЕС) 2015/1832 на Комисията от 12 октомври 2015 година за изменение на приложение II към Регламент (ЕО) № 1333/2008 на Европейския парламент и на Съвета по отношение на употребата на еритритол (E 968) като овкусител в нискоенергийни напитки или ароматизирани напитки без добавена захар (Текст от значение за ЕИП)

13.10.2015   
            
            
               BG
            
            
               Официален вестник на Европейския съюз
            
            
               L 266/27
            
         РЕГЛАМЕНТ (ЕС) 2015/1832 НА КОМИСИЯТА
   от 12 октомври 2015 година
   за изменение на приложение II към Регламент (ЕО) № 1333/2008 на Европейския парламент и на Съвета по отношение на употребата на еритритол (E 968) като овкусител в нискоенергийни напитки или ароматизирани напитки без добавена захар
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1333/2008 на Европейския парламент и на Съвета от 16 декември 2008 г. относно добавките в храните (1), и по-специално член 10, параграф 3 от него,
   като има предвид, че:
   
               (1)
            
            
               С приложение II към Регламент (ЕО) № 1333/2008 се установява списък на Съюза на добавките, одобрени за употреба в храни, и условията за тяхната употреба.
            
         
               (2)
            
            
               Този списък може да се актуализира в съответствие с общата процедура, посочена в член 3, параграф 1 от Регламент (ЕО) № 1331/2008 на Европейския парламент и на Съвета (2), по инициатива на Комисията или при постъпване на заявление.
            
         
               (3)
            
            
               На 28 май 2014 г. бе подадено заявление за разрешаване на употребата на еритритол (E 968) като овкусител в ароматизирани напитки, категория храни 14.1.4 от приложение II към Регламент (ЕО) № 1333/2008. Впоследствие заявлението бе предоставено на държавите членки съгласно член 4 от Регламент (ЕО) № 1331/2008.
            
         
               (4)
            
            
               Употребата на еритритол (E 968) има за цел да подобри вкусовия профил и усещането в устата при консумация на нискоенергийни напитки и напитки без добавена захар по такъв начин, че те да наподобяват по вкус продукти с нормално съдържание на захар. При ниски нива еритритолът действа като овкусител и спомага за смекчаване на нежеланите нюанси във вкуса и остатъчната сладост, свързани с използването на високо интензивни подсладители в тези напитки. Ползата за потребителите следователно би била по-вкусни нискоенергийни напитки или напитки без добавена захар.
            
         
               (5)
            
            
               През 2003 г. Научният комитет по храните стигна до заключението, че еритритол (E 968) е безопасен за използване в храните. В обхвата на даденото от Съюза одобрение за употреба на еритритол (E 968) все още не са включени напитките, тъй като в становището на Научния комитет по храните се посочва, че прагът на разхлабително действие може да бъде надвишен, особено при младите потребители, чрез поглъщане на еритритол в напитки.
            
         
               (6)
            
            
               На 12 февруари 2015 г. Европейският орган за безопасност на храните (наричан по-долу „Органът“) издаде становище (3) относно безопасността на предложеното разширяване на употребата на еритритол (E 968) като добавка в храните. Органът стигна до заключението, че еднократният прием на ударна доза (единичен случай на поглъщане) на еритритол чрез безалкохолни напитки при максимално ниво от 1,6 % не би могъл да породи опасения за разхлабващо действие. Органът основа своето заключение на данни, които включват оценка на експозицията, като се вземат предвид предложеното максимално ниво от 1,6 % еритритол в безалкохолни напитки, историята на употребата на еритритола, неговите характеристики на абсорбция и липсата на неблагоприятни констатации, в това число разхлабващо действие, вследствие на експозиция.
            
         
               (7)
            
            
               Поради тази причина е целесъобразно да се разреши употребата на еритритол (E 968) като овкусител в ароматизирани напитки, категория храни 14.1.4 от приложение II към Регламент (ЕО) № 1333/2008, при максимално ниво от 1,6 %.
            
         
               (8)
            
            
               Поради това Регламент (ЕО) № 1333/2008 следва да бъде съответно изменен.
            
         
               (9)
            
            
               Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
            
         ПРИЕ НАСТОЯЩИЯ РЕГЛАМЕНТ:
   Член 1
   Приложение II към Регламент (ЕО) № 1333/2008 се изменя в съответствие с приложението към настоящия регламент.
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 12 октомври 2015 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 354, 31.12.2008 г., стр. 16.
   
      (2)  Регламент (ЕО) № 1331/2008 на Европейския парламент и на Съвета от 16 декември 2008 г. за установяване на обща разрешителна процедура за добавките в храните, ензимите в храните и ароматизантите в храните (ОВ L 354, 31.12.2008 г., стр. 1).
   
      (3)  EFSA Journal (Бюлетин на ЕОБХ), 2015 г.; 13(3):4033.
   
      ПРИЛОЖЕНИЕ
      В приложение II към Регламент (ЕО) № 1333/2008 част Д се изменя, както следва:
      
                  а)
               
               
                  в категория храни 14.1.4: „Ароматизирани напитки“ вписването за група I „Добавки“ се изменя, както следва:
                  
                               
                           
                           
                              „Група I
                           
                           
                              Добавки
                           
                           
                               
                           
                           
                               
                           
                           
                              E 420, E 421, E 953, E 965, E 966 и E 967 не могат да се използват
                              E 968 не може да се използва, освен когато това е изрично предвидено в тази категория храни“
                           
                        
            
                  б)
               
               
                  в категория храни 14.1.4: „Ароматизирани напитки“ след вписването за E 962 се добавя следното вписване:
                  
                               
                           
                           
                              „E 968
                           
                           
                              Еритритол
                           
                           
                              16 000
                           
                           
                               
                           
                           
                              Само нискоенергийни продукти или продукти без добавена захар, само като овкусител“